
Egri főiskolai hallgatók egészségmagatartásának vizsgálata a fizikai aktivitás tükrében

A felgyorsult világ egyre több olyan helyzetet állít a hallgatók elé, amit csak mentálisan és fizikailag egészséges szervezettel, személyiséggel tudnak teljesíteni, ehhez pedig egy olyan életmód követése szükséges, melyben a fizikai aktivitás kiemelt helyet foglal el. A testi és lelki egészség szorosan összefügg az egészséges életmóddal, amely nem csupán az egészségmagatartást foglalja magában, hanem például az életproblémák hatékony megoldását is, így kihat az életminőségre is.
A kutatásom során célul tűztem ki, hogy bemutassam az egri főiskola hallgatóinak egészségmagatartását a sportolási szokások tükrében. Kíváncsi voltam arra, mennyiben befolyásolják a sportolási szokásaik a főiskolás hallgatók mindennapjait.
Úgy véltem, hogy a sportszakos hallgatók, akik rendszeresen sportolnak sokkal jobb egészségmagatartásról számolnak be, mint az egyéb szakos hallgatók.
Módszeremnek kérdőíves felmérést az eredmények kiértékeléséhez pedig SPSS 14.0 for Windows statisztikai programot választottam. A vizsgálati minta (n=147) az egri főiskola sportszakos(74 fő) és egyéb szakos (73fő) hallgatói, 60,5%-a férfi és 39,5%-a nő, 19 és 24 év közötti hallgató.
Az elemzett egyéb szakos hallgatók – nem meglepő módon - jóval kevesebbet sportolnak heti bontásban a testnevelés szakos társaikhoz képest. Testnevelés szakos hallgatók jobbra értékelik testi állapotukat és egészségi szintjüket, mint az egyéb szakos hallgatók, feltételezhetően a rendszeres fizikai aktivitás hatására. Statisztikailag nem mutatható ki különbség a vizsgált csoportok pszichoszomatikus tünetei között. Ami közös mindkét csoportnál az a barátokkal, ismerősökkel történő közös sportolásban rejlő előnyök kihasználása. Az elemzett testnevelés szakos hallgatók fárasztó/kondicionáló jellegű sportágat szeretnek űzni, az egyéb szakos hallgatók pihenő/kikapcsoló jellegű sportot.
Ebben a vizsgálatban bizonyítást nyert, hogy azoknak a hallgatóknak, akik heti legalább három alkalommal rendszeresen sportolnak, sokkal hatékonyabb az egészségmagatartásuk legyen szó egészségi állapotról, pszichoszomatikus státuszról, egészségmagatartási szokásokról. 



